proxectonos/corpus_dominio_legal_administrativo_tmp huggingface dataset:
DECRETO 11/2020, do 23 de xaneiro, polo que se nomea director do consorcio Axencia para a Calidade do Sistema Universitario de Galicia a José Eduardo López Pereira.
Consellería de Educación, Universidade e Formación Profesional — II. Autoridades e persoal — 05/02/2020

Por medio de Resolución do 12 de marzo de 2001, da Dirección Xeral de Universidades (DOG núm. 68, do 5 de abril), publícase o convenio de colaboración asinado o 30 de xaneiro de 2001 entre a Xunta de Galicia, a través da Consellería de Educación e Ordenación Universitaria e a Secretaría Xeral de Investigación e Desenvolvemento, e as universidades de Santiago de Compostela, A Coruña e Vigo para a creación do consorcio Axencia para a Calidade do Sistema Universitario de Galicia (Acsug). Este convenio foi modificado polo convenio de colaboración asinado o 1 de decembro de 2008, publicado a través da Resolución do 10 de decembro de 2008 (DOG núm. 13, do 20 de xaneiro).
Esta entidade nace coa vontade de servizo á sociedade e a finalidade primordial de promoción e garantía da calidade do Sistema universitario de Galicia, así como a de impulsar a súa integración competitiva no contexto universitario nacional e internacional.
A Acsug conta con personalidade xurídica propia, realiza as funcións que ten atribuídas con total independencia e desenvolve os seus obxectivos co máximo rigor e con pleno respecto á autonomía universitaria e aos principios de obxectividade, transparencia, responsabilidade, eficacia e sometemento á lei e ao dereito.
Polo Decreto 6/2018, do 11 de xaneiro, aprobáronse os Estatutos do consorcio Acsug (DOG núm. 20, do 29 de xaneiro). O seu artigo 21 dispón que a persoa titular da Dirección do consorcio será nomeada por decreto do Consello da Xunta de Galicia, por proposta da persoa titular da consellería de adscrición do consorcio, oído o Consello Reitor, e atendendo a criterios de competencia, profesionalidade e experiencia, no ámbito académico e científico, por un período de catro anos prorrogables por períodos iguais de tempo.
En consecuencia, por proposta da conselleira de Educación, Universidade e Formación Profesional, unha vez oído o Consello Reitor na reunión que tivo lugar o 17 de decembro de 2019, e logo de deliberación do Consello da Xunta de Galicia na súa reunión do día vinte e tres de xaneiro de dous mil vinte,
Artigo único
Nomear a José Eduardo López Pereira director do consorcio Axencia para a Calidade do Sistema Universitario de Galicia.
Santiago de Compostela, vinte e tres de xaneiro de dous mil vinte
DECRETO 10/2020, do 23 de xaneiro, polo que se nomea presidenta do consorcio Axencia para a Calidade do Sistema Universitario de Galicia a María Patrocinio Morrondo Pelayo.
Consellería de Educación, Universidade e Formación Profesional — II. Autoridades e persoal — 05/02/2020

Por medio de Resolución do 12 de marzo de 2001, da Dirección Xeral de Universidades (DOG núm. 68, do 5 de abril), publícase o convenio de colaboración asinado o 30 de xaneiro de 2001 entre a Xunta de Galicia, a través da Consellería de Educación e Ordenación Universitaria e a Secretaría Xeral de Investigación e Desenvolvemento, e as universidades de Santiago de Compostela, A Coruña e Vigo para a creación do consorcio Axencia para a Calidade do Sistema Universitario de Galicia (Acsug). Este convenio foi modificado polo convenio de colaboración asinado o 1 de decembro de 2008, publicado a través da Resolución de 10 de decembro de 2008 (DOG núm. 13, do 20 de xaneiro).
Esta entidade nace coa vontade de servizo á sociedade e a finalidade primordial de promoción e garantía da calidade do Sistema universitario de Galicia, así como a de impulsar a súa integración competitiva no contexto universitario nacional e internacional.
A Acsug conta con personalidade xurídica propia, realiza as funcións que ten atribuídas con total independencia e desenvolve os seus obxectivos co máximo rigor e con pleno respecto á autonomía universitaria e aos principios de obxectividade, transparencia, responsabilidade, eficacia e sometemento á lei e ao dereito.
Polo Decreto 6/2018, do 11 de xaneiro, aprobáronse os Estatutos do consorcio Acsug (DOG núm. 20, do 29 de xaneiro).
O artigo 13 dos estatutos prevé que a presidencia do consorcio será nomeada por decreto do Consello de la Xunta de Galicia, por proposta da persoa titular da consellería que teña atribuídas as competencias en materia de universidades, escoitadas/os as/os reitoras/es e as/os presidentas/es dos consellos sociais das universidades do SUG, de entre persoas de recoñecido prestixio no ámbito universitario, por un período de catro anos prorrogables por períodos iguais de tempo.
En consecuencia, unha vez escoitados os reitores e presidentes/as dos consellos sociais das universidades integradas no consorcio, por proposta da conselleira de Educación, Universidade e Formación Profesional, e logo de deliberación do Consello da Xunta de Galicia na súa reunión do día vinte e tres de xaneiro de dous mil vinte,
Artigo único
Nomear a María Patrocinio Morrondo Pelayo presidenta do Consorcio Axencia para a Calidade do Sistema Universitario de Galicia.
Santiago de Compostela, vinte e tres de xaneiro de dous mil vinte
EXTRACTO da Orde do 23 de decembro de 2019 pola que se establecen as bases reguladoras e se procede á convocatoria dos premios fin de carreira da Comunidade Autónoma de Galicia para o alumnado que rematou os seus estudos de ensinanzas artísticas superiores no ano 2019 en centros públicos de Galicia (código de procedemento ED311G).
Consellería de Educación, Universidade e Formación Profesional — III. Outras disposicións — 07/02/2020

BDNS (Identif): 494669.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (http://www.pap.minhap.gob. es/bdnstrans/index).
Primeiro. Persoas beneficiarias
Estudantes que remataron brillantemente os seus estudos conducentes a unha titulación superior de ensinanzas artísticas no curso 2018/19, nos centros dependentes da Xunta de Galicia, cunha puntuación media no seu expediente académico igual ou superior a 8,5 puntos.
Segundo. Obxecto
Convocar, en réxime de concorrencia competitiva, os premios fin de carreira da Comunidade Autónoma para o alumnado que rematou os seus estudos de ensinanzas artísticas superiores no curso 2018/19 nos centros públicos da Comunidade Autónoma de Galicia.
Terceiro. Bases reguladoras
Publícanse conxuntamente coa convocatoria.
Cuarto. Orzamento e contía dos premios
O importe global previsto na orde é de 18.000 €.
Cada premio terá unha dotación máxima de 3.000 € e un diploma acreditativo.
Quinto. Prazo de presentación de solicitudes
O prazo de presentación de solicitudes será dun mes, contado desde o día seguinte ao da publicación desta convocatoria no Diario Oficial de Galicia. Entenderase como último día do prazo o correspondente ao mesmo ordinal do día da publicación. Se o último día de prazo for inhábil, entenderase prorrogado ao primeiro día hábil seguinte e, se no mes do vencemento non houber día equivalente ao inicial do cómputo, entenderase que o prazo finaliza o último día do mes.
Santiago de Compostela, 23 de decembro de 2019
CORRECCIÓN DE ERROS. Resolución do 3 de xaneiro de 2020, da Secretaría Xeral de Medios, pola que se lles dá publicidade aos convenios de colaboración subscritos dentro do terceiro cuadrimestre do ano 2019.
Vicepresidencia e Consellería de Presidencia, Administracións Públicas e Xustiza — III. Outras disposicións — 07/02/2020

Advertidos erros no
Diario Oficial de Galicia
número 7, do luns 13 de xaneiro de 2020, cómpre facer a seguinte corrección:
Na páxinas 1292 e 1388, no sumario da dita resolución,
Onde di: «Resolución do 3 de xaneiro de 2010, da Secretaría Xeral de Medios, pola que se lles dá publicidade aos convenios de colaboración subscritos dentro do terceiro cuadrimestre do ano 2019.»,
Debe dicir: «Resolución do 3 de xaneiro de 2020, da Secretaría Xeral de Medios, pola que se lles dá publicidade aos convenios de colaboración subscritos dentro do terceiro cuadrimestre do ano 2019.».
DECRETO 12/2020, do 10 de febreiro, de disolución do Parlamento de Galicia e de convocatoria de eleccións.
Presidencia da Xunta de Galicia — I. Disposicións xerais — 11/02/2020

De acordo co previsto na Lei orgánica 1/1981, do 6 de abril, do Estatuto de autonomía de Galicia, na Lei 1/1983, do 22 de febreiro, de normas reguladoras da Xunta e da súa Presidencia, e na Lei 8/1985, do 13 de agosto, de eleccións ao Parlamento de Galicia, e logo de deliberación do Consello da Xunta de Galicia na súa reunión do dez de febreiro de dous mil vinte,
Artigo 1
Queda disolto o Parlamento de Galicia elixido o día vinte e cinco de setembro de dous mil dezaseis.
Artigo 2
Convócanse eleccións ao Parlamento de Galicia, que terán lugar o cinco de abril de dous mil vinte.
Artigo 3
En aplicación do artigo 9 da Lei 8/1985, do 13 de agosto, de eleccións ao Parlamento de Galicia, o número de deputados correspondente a cada circunscrición é o seguinte:
A Coruña: vinte e cinco
Lugo: catorce.
Ourense: catorce.
Pontevedra: vinte e dous.
Artigo 4
A campaña electoral durará quince días; comezará ás cero horas do venres día 20 de marzo de dous mil vinte e finalizará ás vinte e catro horas do venres día tres de abril de dous mil vinte.
Artigo 5
Celebradas as eleccións convocadas por este decreto, a cámara resultante reunirase para a súa sesión constitutiva o día cinco de maio de dous mil vinte, ás once horas.
Artigo 6
As eleccións convocadas por este decreto rexeranse pola Lei orgánica 5/1985, do 19 de xuño, de réxime electoral xeral; así como pola Lei 8/1985, do 13 de agosto, de eleccións ao Parlamento de Galicia, e a normativa de desenvolvemento.
Disposición derradeira
Este decreto entrará en vigor o mesmo día da súa publicación no Diario Oficial de Galicia.
Santiago de Compostela, dez de febreiro de dous mil vinte
RESOLUCIÓN do 5 de febreiro de 2020 pola que se abre un prazo adicional de entrada como candidato á base de datos de Profesionais 4.0.
Instituto Galego de Promoción Económica — III. Outras disposicións — 12/02/2020

Mediante a Resolución do 29 de xullo de 2019 (DOG núm. 148, do 6 de agosto) publicáronse as bases reguladoras das axudas do Igape para a incorporación de novos titulados a actividades de mellora competitiva das empresas (programa Profesionais 4.0), cofinanciadas polo Fondo Social Europeo no marco do programa operativo FSE Galicia 2014-2020, e procedeuse á súa convocatoria para o exercicio 2019 en réxime de concorrencia competitiva.
No seu artigo 1.4.a), as bases reguladoras establecen que os contratos obxecto de subvención deberán formalizarse entre os candidatos que formen parte da base de datos de candidatos Profesionais 4.0, accesible no enderezo http://www.igape.es/profesionais4.0. Indica tamén o devandito artigo que o acceso como candidato a esta base de datos estará aberto en todo momento a partir da publicación no Diario Oficial de Galicia da convocatoria destas bases reguladoras e pecharase o día de publicación da resolución, ben que poderán abrirse prazos adicionais de entrada como candidato á base de datos, que serán obxecto de resolución da Dirección Xeral do Igape e publicados no Diario Oficial de Galicia.
Co fin de facilitar a contratación de persoas de acordo co establecido nas bases reguladoras,
Único. Abrir un prazo adicional de alta de candidatos na base de datos do programa Profesionais 4.0, que se estenderá por un período de un mes a partir do día seguinte ao da publicación desta resolución no Diario Oficial de Galicia.
Santiago de Compostela, 5 de febreiro de 2020
RESOLUCIÓN do 3 de febreiro de 2020 pola que se ordena a publicación do Acordo do Consello de Goberno do 30 de xaneiro de 2020, no cal se aproba a modificación da relación de postos de traballo.
Universidade da Coruña — III. Outras disposicións — 12/02/2020

O Consello de Goberno da Universidade da Coruña, na súa reunión do día 30 de xaneiro de 2020, adoptou o acordo de aprobar a modificación da relación de postos de traballo desta universidade, nos termos que se sinalan no anexo, acordo sobre o que emitiu informe favorable o Pleno do Consello Social da Universidade da Coruña na sesión do 30 de xaneiro de 2020.
Visto este acordo, así como o informe favorable da Consellería de Facenda, esta reitoría, no uso das atribucións conferidas no artigo 36 dos estatutos desta universidade, aprobados polo Decreto 101/2004, do 13 de maio (DOG do 26 de maio), modificados polo Decreto 194/2007, do 11 de outubro,
Que se publique no
Diario Oficial de Galicia
a modificación da relación de postos de traballo desta universidade que se relaciona no anexo.
A Coruña, 3 de febreiro de 2020
Na vixente relación de postos de traballo da Universidade da Coruña prodúcense as seguintes modificacións:
1. Adaptación das denominacións das vicerreitorías consonte o establecido na Resolución do 14 de xaneiro de 2020 pola que se aproba a estrutura orgánica dos servizos centrais da UDC:
2. Postos que se crean:
RESOLUCIÓN do 4 de febreiro de 2020 pola que se procede á publicación dos requirimentos de emenda das axudas para novos emprendedores, cofinanciadas polo Fondo Europeo de Desenvolvemento Rexional, no marco do programa operativo Feder Galicia 2014-2020 (Galicia Emprende).
Instituto Galego de Promoción Económica — III. Outras disposicións — 12/02/2020

Mediante a Resolución do 2 de abril de 2019 (DOG núm. 75, do 17 de abril) publicáronse as bases reguladoras das axudas para novos emprendedores, cofinanciadas polo Fondo Europeo de Desenvolvemento Rexional, no marco do programa operativo Feder Galicia 2014-2020, e procedeuse á súa convocatoria, en réxime de concorrencia competitiva, para o ano 2019 (Galicia Emprende).
Por parte do órgano instrutor do procedemento administrativo, previsto no artigo 10 das ditas bases reguladoras, están analizándose as solicitudes presentadas polos solicitantes que se acolleron á segunda convocatoria de axudas (2019.2).
Nunha primeira fase de revisión identificáronse varios expedientes que carecen dalgún dos requisitos exixidos nas bases reguladoras, polo que resulta procedente efectuar os oportunos requirimentos de emenda.
O artigo 10.2 das bases reguladoras dispón que, de conformidade co establecido no artigo 45 da Lei 39/2015, do 1 de outubro, do procedemento administrativo común das administracións públicas, este requirimento de emenda se realizará preferentemente mediante a publicación no
Diario Oficial de Galicia
e producirá os mesmos efectos que a notificación individualizada. A dita publicación tamén se realizará na páxina web do Igape no enderezo www.tramita.igape.es, onde se establecerá o contido pormenorizado do requirimento que se fai.
Os requirimentos obxecto da presente resolución non se publican na súa integridade en virtude da cautela prevista no artigo 46 da Lei 39/2015.
En virtude do anterior,
Primeiro. Dar publicidade á relación de solicitantes da segunda convocatoria (2019.2) cuxos expedientes deben ser obxecto de subsanación segundo se recolle no anexo a esta resolución.
Segundo. Habilitar un prazo de 10 días naturais para que os requiridos accedan á Oficina Virtual do Igape desde a páxina web do Instituto Galego de Promoción Económica (Igape), no enderezo www.tramita.igape.es, utilizando o seu NIF e o código IDE do expediente, para acceder ao requirimento individualizado de emenda. Entenderase rexeitado cando transcorresen dez días naturais desde a posta á disposición do requirimento sen que se acceda ao seu contido.
Terceiro. Establécese un prazo de dez días hábiles para achegar a documentación sinalada, contados a partir do día hábil seguinte ao acceso ao requirimento individualizado, ou a partir do día en que se puxo á súa disposición no caso de non acceder ao seu contido.
Cuarto. De acordo co disposto no artigo 10.2 das bases reguladoras, no suposto de que non se atenda o requirimento no prazo indicado, ou se a emenda resulta incompleta ou defectuosa, darase por desistido na súa petición o solicitante e arquivarase o expediente, tras a correspondente resolución que será ditada nos termos previstos no artigo 21 da devandita Lei 39/2015.
Santiago de Compostela, 4 de febreiro de 2020
RESOLUCIÓN do 30 de xaneiro de 2020 pola que se dá publicidade dos convenios de colaboración subscritos no terceiro cuadrimestre do ano 2019 e dos convenios que non foron publicados no seu día, correspondentes a anteriores cuadrimestres dos anos 2018 e 2019.
Axencia Galega de Innovación — III. Outras disposicións — 12/02/2020

O artigo 15 da Lei 1/2016, do 18 de xaneiro, de transparencia e bo goberno (DOG nº 30, do 15 de febreiro) impón a cada consellería ou entidade da Xunta de Galicia a obriga de publicar no
Diario Oficial de Galicia
unha relación dos convenios de colaboración subscritos no cuadrimestre anterior.
En consecuencia, e para dar cumprimento a esa obriga,
Dar publicidade da relación dos convenios subscritos pola Axencia Galega de Innovación nos meses de setembro, outubro, novembro e decembro do ano 2019, que se incorpora como anexo desta resolución e da relación de convenios que non foron publicados no seu día, correspondentes a anteriores cuadrimestres do ano 2018 e 2019 incorporados como anexo II.
Santiago de Compostela, 30 de xaneiro de 2020
ORDE do 29 de xaneiro de 2020 pola que se dispón o cesamento dun vogal do Consello de Administración da Autoridade Portuaria de Vigo.
Consellería do Mar — II. Autoridades e persoal — 11/02/2020

O texto refundido da Lei de portos do Estado e da mariña mercante, aprobado polo Real decreto lexislativo 2/2011, do 5 de setembro, no seu artigo 30 atribúe ás comunidades autónomas as facultades de designación e separación dos vogais dos consellos de administración das autoridades portuarias de interese do Estado situadas no seu territorio, que deberán facerse necesariamente por proposta das administracións públicas e organismos e entidades que aqueles representen.
O acordo do Consello da Xunta de Galicia, do 16 de setembro de 2010, faculta a persoa titular da consellería competente en materia de portos para o exercicio das devanditas competencias.
Polo exposto, en exercicio da facultade atribuída,
O cesamento de Ricardo Valeiras Graña como vogal no Consello de Administración da Autoridade Portuaria de Vigo, en representación da organización sindical Comisións Obreiras de Galicia (CC.OO.), agradecéndolle os servizos prestados.
Santiago de Compostela, 29 de xaneiro de 2020
ORDE do 29 de xaneiro de 2020 pola que se dispón o nomeamento dun vogal do Consello de Administración da Autoridade Portuaria de Vigo.
Consellería do Mar — II. Autoridades e persoal — 11/02/2020

O texto refundido da Lei de portos do Estado e da mariña mercante, aprobado polo Real decreto lexislativo 2/2011, do 5 de setembro, no seu artigo 30 atribúe ás comunidades autónomas as facultades de designación e separación dos vogais dos consellos de administración das autoridades portuarias de interese do Estado situadas no seu territorio, que deberán facerse necesariamente por proposta das administracións públicas e organismos e entidades que aqueles representen.
O acordo do Consello da Xunta de Galicia, do 16 de setembro de 2010, faculta a persoa titular da consellería competente en materia de portos para o exercicio das devanditas competencias.
Polo exposto, en exercicio da facultade atribuída, por proposta da Confederación Intersindical Galega (CIG),
O nomeamento de Anxo Iglesias Covelo como vogal no Consello de Administración da Autoridade Portuaria de Vigo, en representación da organización sindical Confederación Intersindical Galega (CIG).
Santiago de Compostela, 29 de xaneiro de 2020
EXTRACTO da Orde do 26 de decembro de 2019 pola que se establecen as bases reguladoras das axudas aos plans de reestruturación e reconversión da viña en Galicia, e se convocan para o ano 2020 (código de procedemento MR446A).
Consellería do Medio Rural — III. Outras disposicións — 11/02/2020

BDNS (Identif.): 492957.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (http://www.pap.minhap.gob.es/bdnstrans/index).
Primeiro. Persoas beneficiarias
1. As persoas viticultoras cuxas viñas se destinen a producir uva para vinificación e, así mesmo, as futuras persoas viticultoras que sexan titulares dunha resolución de arrinca, autorización de replantación, dereito de replantación ou autorización por conversión de dereitos inscritos ao seu nome no Rexistro Vitícola.
2. Non se subvencionarán as novas plantacións de viña nin tampouco a renovación normal das viñas que chegasen ao final do seu ciclo natural, entendida como a replantación dunha mesma parcela de terra coa mesma variedade de uva de vinificación e segundo o mesmo método de cultivo.
Segundo. Obxecto
1. Regular as axudas aos plans de reestruturación e reconversión da viña en Galicia e realizar a súa convocatoria para 2020, en réxime de concorrencia competitiva.
2. O apoio para esta medida aplicarase ás viñas de Galicia destinadas á produción de uva para vinificación cuxas persoas viticultoras non contradigan a normativa vixente en materia de plantacións para calquera das superficies de viña das súas explotacións.
Terceiro. Bases reguladoras
Orde do 26 de decembro de 2019 pola que se establecen as bases reguladoras das axudas aos plans de reestruturación e reconversión da viña en Galicia e se convocan para o ano 2020.
Esta medida de reestruturación e reconversión das viñas levarase a cabo a través de plans colectivos (mínimo de cinco persoas viticultoras) e/ou individuais.
Poderá subvencionarse unha ou varias das seguintes actuacións:
a) Reimplantación de viñas.
b) Reconversión varietal.
c) Mellora das técnicas de xestión de viñas.
Os plans poderán conter operacións anuais e/ou bianuais, con ou sen anticipo.
Cuarto. Importe
Estas axudas finánciaas a Unión Europea, na súa totalidade, a través do Fondo Europeo Agrícola de Garantía (Feaga 100 %): 1.125.000 €.
As axudas poderán ser de:
a) Compensación pola perda de ingresos derivada da aplicación do plan (1.912,50 euros/ha e campaña, de ser o caso).
b) Custos de reestruturación e reconversión da viña (50 % dos custos subvencionables tanto para os plans colectivos como individuais).
Quinto. Prazo para presentar as solicitudes
O prazo para presentar as solicitudes será dun mes, que se contará desde o día seguinte ao da súa publicación no
Diario Oficial de Galicia
.
Santiago de Compostela, 26 de decembro de 2019
RESOLUCIÓN do 17 de xaneiro de 2020 pola que se dá publicidade aos convenios de colaboración subscritos no terceiro cuadrimestre do ano 2019.
Augas de Galicia — III. Outras disposicións — 11/02/2020

O artigo 15 da Lei 1/2016, do 18 de xaneiro, de transparencia e bo goberno (DOG núm. 30, do 15 de febreiro), establece que cada consellería ou entidade deberá publicar cuadrimestralmente no
Diario Oficial de Galicia
unha relación dos convenios de colaboración asinados no cuadrimestre anterior.
Polo que antecede, en virtude das facultades que teño concedidas,
Facer pública a relación dos convenios subscritos por Augas de Galicia durante o terceiro cuadrimestre do ano 2019, que se incorpora como anexo a esta resolución.
Santiago de Compostela, 17 de xaneiro de 2020
RESOLUCIÓN do 15 de xaneiro de 2020, da Dirección Xeral do Patrimonio Cultural, pola que se inscribe a Asociación Círculo Chileno de Amigos del Camino de Santiago de Compostela no Rexistro de Entidades de Promoción do Camiño de Santiago.
Consellería de Cultura e Turismo — III. Outras disposicións — 11/02/2020

Resolución:
A asociación Círculo Chileno de Amigos del Camino de Santiago de Compostela presenta unha solicitude de inscrición no Rexistro de Entidades de Promoción do Camiño de Santiago o día 19 de novembro de 2019.
A solicitude foi presentada segundo o modelo que figura como anexo I do Decreto 45/2001, do 1 de febreiro, de refundición da normativa en materia do Camiño de Santiago (DOG núm. 36, do 20 de febreiro), modificado polo Decreto 209/2002, do 13 de xuño, DOG núm. 121, do 25 de xuño) e con ela foi achegada a documentación pertinente segundo o artigo 26 do citado decreto.
Fundamentos de dereito:
É de aplicación especificamente ao procedemento a seguinte normativa:
• Decreto 106/2018, do 4 de outubro, polo que se establece a estrutura orgánica das consellerías da Xunta de Galicia.
• Decreto 45/2001, do 1 de febreiro, de refundición da normativa en materia do Camiño de Santiago, modificado polo Decreto 209/2002, do 13 de xuño.
O artigo 23 deste último decreto regula que «para a súa inscrición no rexistro as entidades solicitantes deberán ter como finalidade, expresa e prioritariamente reflectida nos seus estatutos, a recuperación, conservación e promoción do Camiño de Santiago, así como a difusión da cultura derivada deste».
O xefe do Servizo de Protección e Fomento da Dirección Xeral do Patrimonio Cultural emite un informe o día 13 de xaneiro de 2020 sobre a solicitude en que se constata que a asociación Círculo Chileno de Amigos del Camino de Santiago de Compostela persegue os obxectivos fixados no decreto.
A solicitude presentada cumpre as normas establecidas no citado Decreto 45/2001, do 1 de febreiro. Por iso,
Que a asociación Círculo Chileno de Amigos del Camino de Santiago de Compostela sexa inscrita no Rexistro de Entidades de Promoción do Camiño de Santiago co número 219.
Régimen de recursos:
A presente resolución pon fin á vía administrativa. Contra ela poderase interpoñer potestivamente un recurso de reposición perante este mesmo órgano no prazo dun mes, contado a partir do día seguinte ao da notificación desta resolución. Tamén pode ser impugnada directamente cun recurso contencioso-administrativo, no prazo de dous meses desde a recepción desta notificación, perante esa orde xurisdicional.
En ningún caso, non se poderá interpoñer recurso contencioso-administrativo ata que o recurso de reposición, de ter sido presentado, sexa resolto expresamente ou se produza a súa desestimación presunta. O anterior, de acordo co que dispoñen os artigos 123 e 124 da Lei 39/2015, do 1 de outubro, do procedemento administrativo común das administracións públicas.
Santiago de Compostela, 15 de xaneiro de 2020
RESOLUCIÓN do 20 de xaneiro de 2020, da Secretaría Xeral Técnica da Consellería de Política Social, pola que se dá publicidade aos convenios de colaboración subscritos no terceiro cuadrimestre do ano 2019.
Consellería de Política Social — III. Outras disposicións — 11/02/2020

O artigo 15.2 da Lei 1/2016, do 18 de xaneiro, de transparencia e bo goberno, establece que cada consellería ou entidade terá que remitir para a súa publicación no
Diario Oficial de Galicia
, nos meses de xaneiro, maio e setembro de cada ano, unha relación dos convenios subscritos referida ao cuadrimestre anterior, para os efectos de cumprir coas obrigacións legais fixadas.
En consecuencia, e para lle dar cumprimento á dita obriga,
Darlle publicidade á relación de convenios de colaboración subscritos pola Consellería de Política Social durante o terceiro cuadrimestre do ano 2019, que se incorpora no anexo I desta resolución.
No anexo II da resolución dáse publicidade a dous convenios de colaboración subscritos pola Consellería de Política Social durante o primeiro cuadrimestre do ano 2019.
Santiago de Compostela, 20 de xaneiro de 2020
ORDE do 17 de xaneiro de 2020 pola que se modifica a autorización, por cambio de titularidade, do centro privado San Jorge, de Santiago de Compostela.
Consellería de Educación, Universidade e Formación Profesional — III. Outras disposicións — 11/02/2020

A representación legal do centro privado (CPR) San Jorge, de Santiago de Compostela, solicita o cambio de titularidade a favor da entidade Colexio Educación San Jorge, S.L.
Mediante escritura pública notarial outorgada o 15 de xaneiro de 2020, Colexio San Jorge, C.B., a través dos seus representantes, cede a titularidade do CPR San Jorge a favor de Colexio Educación San Jorge, S.L.
De conformidade coa solicitude de cambio de titularidade formulada, e logo da tramitación do expediente de acordo co establecido no Decreto 133/1995, do 10 de maio, de autorización de centros docentes privados para impartir ensinanzas de réxime xeral non universitarias, e coa Orde do 20 de setembro de 1995 que o desenvolve, por proposta da Dirección Xeral de Centros e Recursos Humanos,
Artigo 1. Modificación da autorización
Autorizar o cambio de titularidade do CPR San Jorge, de Santiago de Compostela, código 15015469, a favor da entidade Colexio Educación San Jorge, S.L.
O cambio de titularidade non afectará o réxime de funcionamento do centro.
Artigo 2. Inscrición no rexistro
Esta orde dará lugar á correspondente inscrición no Rexistro de Centros da Comunidade Autónoma de Galicia.
Artigo 3. Modificación da autorización
O centro queda obrigado ao cumprimento da normativa vixente e a solicitar a oportuna revisión cando teñan que modificarse calquera dos datos que se sinalan nesta orde.
Contra esta orde, que esgota a vía administrativa, as persoas interesadas poderán formular recurso potestativo de reposición, ante esta consellería, no prazo dun mes contado a partir do día seguinte ao da súa publicación no Diario Oficial de Galicia, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou ben directamente o recurso contencioso-administrativo, no prazo de dous meses desde a mesma data, ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 17 de xaneiro de 2020
RESOLUCIÓN do 28 de xaneiro de 2020 pola que se dá publicidade das axudas concedidas ao abeiro da Orde do 12 de xullo de 2019 pola que se establecen as bases reguladoras das axudas para o apoio aos investimentos nas explotacións agrícolas especializadas en produción vexetal, cofinanciadas co Fondo Europeo Agrícola de Desenvolvemento Rural (Feader) no marco do Programa de desenvolvemento rural de Galicia 2014-2020, e se convocan para o ano 2019 (código de procedemento MR419A).
Consellería do Medio Rural — III. Outras disposicións — 12/02/2020

De conformidade co establecido no artigo 15 da Lei 9/2007, do 13 de xuño, de subvencións de Galicia, e no artigo 17.1, punto b) da Lei 1/2016, do 18 de xaneiro, de transparencia e bo goberno, os órganos administrativos concedentes publicarán no Diario Oficial de Galicia as subvencións concedidas con expresión da convocatoria, o programa e o crédito orzamentario a que se imputen, a finalidade da subvención, o beneficiario e a cantidade concedida.
A Orde do 12 de xullo de 2019 ten como obxecto establecer as bases reguladoras para a concesión das axudas e convocar en réxime de concorrencia competitiva a seguinte liña incluída no Programa de desenvolvemento rural de Galicia 2014_2020:
Medida 4. Investimentos en activos físicos.
– Submedida 4.1: apoio aos investimentos nas explotacións agrícolas (apoio aos investimentos nas explotacións agrícolas especializadas en produción vexetal, procedemento MR419A).
Esta submedida está cofinanciada nun 7,5 % pola Administración xeral do Estado, nun 17,5 % pola Xunta de Galicia e nun 75 % con fondos Feader e efectuarase con cargo á aplicación orzamentaria dos orzamentos da Comunidade Autónoma de Galicia 14.04.712B 772.0 (CP 2016 00182).
Estas axudas teñen como finalidade:
a) Incrementar a competitividade e o rendemento global das explotacións mediante a súa modernización.
b) Asegurar a competitividade e a continuidade do tecido agrario.
Publicar no Diario Oficial de Galicia as axudas concedidas (anexo) ao abeiro da Orde do 12 de xullo de 2019 pola que se establecen as bases reguladoras das axudas para o apoio aos investimentos nas explotacións agrícolas especializadas en produción vexetal, cofinanciadas co Fondo Europeo Agrícola de Desenvolvemento Rural (Feader) no marco do Programa de desenvolvemento rural de Galicia 2014-2020, e se convocan para o ano 2019.
Santiago de Compostela, 28 de xaneiro de 2020
ORDE do 31 de decembro de 2019 pola que se fai pública a resolución das axudas económicas para o alumnado que realiza formación práctica en centros de traballo ou FP dual, convocadas pola Orde do 6 de maio de 2019.
Consellería de Educación, Universidade e Formación Profesional — III. Outras disposicións — 12/02/2020

Mediante a Orde do 6 de maio de 2019 (DOG do 21 de maio) regúlase o procedemento para a concesión das axudas económicas para o alumnado que realiza a formación práctica en centros de traballo ou FP dual durante o ano 2019.
O artigo 11 establece que a Consellería de Educación, Universidade e Formación Profesional publicará o anuncio da exposición das listaxes definitivas das persoas beneficiarias, coa indicación da contía que lle corresponde a cada alumno/a, no
Diario Oficial de Galicia.
En virtude do exposto anteriormente,
Primeiro. Anunciar a exposición das listaxes definitivas das persoas beneficiarias das axudas concedidas e nas contías que se indican, correspondentes ao ano 2019 (prazo outubro), nos centros educativos colaboradores na xestión desta convocatoria de axudas e na Base de datos nacional de subvencións, prevista no artigo 18 da Lei 38/2003, do 17 de novembro, xeral de subvencións.
Segundo. Contra esta resolución, que pon fin á vía administrativa, os/as interesados/as poderán interpoñer recurso potestativo de reposición ante a Consellería de Educación, Universidade e Formación Profesional no prazo dun mes contado a partir do día seguinte ao da súa publicación no
Diario Oficial de Galicia
, de acordo co disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou ben directamente recurso contencioso-administrativo, no prazo de dous meses, ante a Sala do Contencioso-Administrativo do Tribunal Superior de Xustiza de Galicia, consonte a Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 31 de decembro de 2019
RESOLUCIÓN do 13 de febreiro de 2020 pola que se notifican as resolucións das solicitudes de modificación do Sistema de información xeográfica de parcelas agrícolas (Sixpac) da campaña 2019.
Fondo Galego de Garantía Agraria — III. Outras disposicións — 27/02/2020

Mediante a Orde do 22 de xaneiro de 2019, a Consellería do Medio Rural regulou a tramitación de solicitudes de modificación do sistema de información xeográfica de parcelas agrícolas (Sixpac) da campaña 2019.
O artigo 22 da citada orde dispón que a resolución das solicitudes de modificación do Sixpac corresponde á persoa titular da Dirección do Fogga, que ditará a resolución correspondente que será notificada aos interesados. Conforme se indica no artigo 28 da mesma orde, todas as resolucións serán notificadas de acordo co establecido na Lei 39/2015, do 1 de outubro, do procedemento administrativo común das administracións públicas. De conformidade co establecido no artigo 45.1 da indicada lei, a notificación poderá realizarse mediante a publicación no
Diario Oficial de Galicia
, cunha ligazón á páxina web do Fogga.
En relación coas alegacións ou solicitudes de modificación do Sixpac da campaña 2019, logo do informe da Subdirección Xeral de Xestión da PAC, esta dirección
Primeiro. Dar publicidade na web do Fogga ás listaxes das resolucións das solicitudes de modificación do Sixpac da Orde do 22 de xaneiro de 2019.
As persoas interesadas poden acceder á dita web na seguinte ligazón: https://fogga.xunta.gal/
Segundo. Poñer á disposición das persoas interesadas no Portal de axudas PAC as resolucións completas das solicitudes citadas no número primeiro desta resolución.
O acceso ao dito portal poderá realizarse a través da seguinte ligazón:
https://fogga.xunta.gal/gl/pac/consultas_pac/portal_de_axudas_pac
Neste portal, cada persoa interesada poderá acceder ao contido da súa resolución individualizada mediante certificado dixital ou DNI-e (DNI electrónico) ou emprego da Chave365. A información sobre a forma de alta da Chave365 atópase na ligazón que se indica a seguir: https://sede.xunta.gal/tramites-e-servizos/chave365
Terceiro. Contra as citadas resolucións, que non poñen fin á vía administrativa, as persoas interesadas poderán interpoñer recurso de alzada ante o presidente do Fogga no prazo dun mes contado desde o día seguinte ao desta publicación, consonte o disposto nos artigos 121 e 122 da Lei 39/2015, do 1 de outubro, do procedemento administrativo común das administracións públicas. O prazo de interposición concluirá o mesmo día desta publicación no mes de vencemento, de conformidade co artigo 30.4 da Lei 39/2015, do 1 de outubro.
Santiago de Compostela, 13 de febreiro de 2020
CORRECCIÓN DE ERROS. Resolución do 12 de decembro de 2019 pola que se regulan as bases para a concesión de bolsas de formación práctica en mercados emisores mediante a realización de prácticas de especialización en oficinas de turismo en mercados emisores durante o ano 2020 e se procede á súa convocatoria (código de procedemento TU981B).
Axencia Turismo de Galicia — III. Outras disposicións — 27/02/2020

Advertido erro na citada resolución, publicada no Diario Oficial de Galicia núm. 243, do 23 de decembro de 2019, cómpre publicar a seguinte corrección:
1. Na páxina 54314, artigo 16 (Obrigas das persoas beneficiarias), punto 8, onde di:
«8. Todos os estudos, informes e demais documentos que xere a persoa bolseira durante o desenvolvemento da súa formación quedarán á disposición da Axencia Turismo de Galicia e de Turespaña, as cales serán titulares dos dereitos de explotación e demais relativos á propiedade intelectual dos estudos e informes. As persoas bolseiras deberán aceptar por escrito esta atribución de dereitos a favor das devanditas entidades antes da súa incorporación ao país de destino».
Debe dicir:
«8. Todos os estudos, informes e demais documentos que xere a persoa bolseira durante o desenvolvemento da súa formación quedarán á disposición de Turespaña, a cal será titular dos dereitos de explotación e demais relativos á propiedade intelectual dos estudos e informes. As persoas bolseiras deberán aceptar por escrito esta atribución de dereitos a favor da devandita entidade antes da súa incorporación ao país de destino».
Esta corrección no afecta o prazo de presentación de solicitudes.
RESOLUCIÓN do 24 de febreiro de 2020, da Dirección Xeral de Mobilidade, pola que se completa a Resolución do 13 de febreiro de 2020 pola que se convocan probas de constatación da competencia profesional para o desempeño das funcións de xestor de transporte en empresas de transporte por estrada, publicada no Diario Oficial de Galicia número 37, do 24 de febreiro (código de procedemento IF312A e IF312B).
Consellería de Infraestruturas e Mobilidade — III. Outras disposicións — 27/02/2020

Logo de detectar a omisión dos anexos da Resolución do 13 de febreiro de 2020 pola que se convocan probas de constatación da competencia profesional para o desempeño das funcións de xestor de transporte en empresas de transporte por estrada, publicada no Diario Oficial de Galicia núm. 37, do 24 de febreiro, procede ditar a seguinte resolución:
Incorporar os anexos IF312A e IF312B da resolución anteriormente citada.
Declarar que o prazo de presentación de solicitudes comezará a contar a partir da publicación desta resolución no Diario Oficial de Galicia.
Santiago de Compostela, 24 de febrero de 2020
ORDE do 13 de febreiro de 2020 pola que se modifica a autorización, por cambio da súa denominación específica, do centro privado plurilingüe San Pelayo, de Santiago de Compostela.
Consellería de Educación, Universidade e Formación Profesional — III. Outras disposicións — 27/02/2020

A titular do centro privado (CPR) plurilingüe San Pelayo, de Santiago de Compostela, solicita o cambio da denominación específica do centro.
Logo da tramitación do expediente de acordo co establecido no Decreto 133/1995, do 10 de maio, de autorización de centros docentes privados para impartir ensinanzas de réxime xeral non universitarias, e na Orde do 20 de setembro de 1995 que o desenvolve, por proposta da Dirección Xeral de Centros e Recursos Humanos,
Artigo 1.
Modificación da autorización
Modificar a autorización, por cambio da denominación específica, do seguinte centro privado (CPR) plurilingüe:
Provincia: A Coruña.
Concello: Santiago de Compostela.
Código: 15015482.
Denominación específica actual: San Pelayo.
Nova denominación específica: Emma.
Artigo 2.
Inscrición no rexistro de centros
Esta orde dará lugar á correspondente inscrición no Rexistro de Centros da Comunidade Autónoma de Galicia.
Contra esta orde, que esgota a vía administrativa, as persoas interesadas poderán formular recurso potestativo de reposición, ante esta consellería, no prazo de un mes contado a partir do día seguinte ao da súa publicación no
Diario Oficial de Galicia
, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou ben directamente o recurso contencioso-administrativo, no prazo de dous meses desde a mesma data, ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 13 de febreiro de 2020
ORDE do 17 de febreiro de 2020 pola que se autoriza a implantación das ensinanzas de bacharelato, nas modalidades de Artes e de Ciencias, no IES Valadares de Vigo.
Consellería de Educación, Universidade e Formación Profesional — III. Outras disposicións — 27/02/2020

A Lei orgánica 2/2006, do 3 de maio, de educación, no capítulo IV do seu título I, determina a organización do bacharelato en diferentes modalidades, e o Decreto 86/2015, do 25 de xuño, establece o currículo da educación secundaria obrigatoria e do bacharelato na Comunidade Autónoma de Galicia.
Analizadas as necesidades educativas xurdidas e a oferta de modalidades en funcionamento, resulta necesario ampliar esta oferta coa finalidade de mellorar a atención do alumnado de bacharelato.
Por todo canto antecede, logo do informe favorable da Dirección Xeral de Educación, Formación Profesional e Innovación Educativa, por proposta da Dirección Xeral de Centros e Recursos Humanos,
Artigo único. Autorización de ensinanzas
Autorízase a implantación das ensinanzas de bacharelato, nas modalidades de Artes e de Ciencias, no IES Valadares, do concello de Vigo (código 36020374), desde o inicio do curso 2020/21.
Disposición derradeira primeira. Desenvolvemento normativo
Autorízanse a Dirección Xeral de Educación, Formación Profesional e Innovación Educativa e a Dirección Xeral de Centros e Recursos Humanos para adoptaren todos os actos e medidas necesarios para a aplicación desta orde.
Disposición derradeira segunda. Entrada en vigor
Esta orde entrará en vigor o día seguinte ao da súa publicación no
Diario Oficial de Galicia
.
Santiago de Compostela, 17 de febreiro de 2020
CORRECCIÓN DE ERROS. Extracto da Orde do 26 de decembro de 2019 pola que se establecen as bases reguladoras para a concesión, en réxime de concorrencia competitiva, de subvencións destinadas ao reforzo e extensión das redes de distribución eléctrica que dan servizo aos parques empresariais da Comunidade Autónoma de Galicia, e se procede á súa convocatoria para o ano 2020 (código de procedemento IN519D).
Consellería de Economía, Emprego e Industria — III. Outras disposicións — 27/02/2020

Advertido erro no extracto da dita orde, publicada no
Diario Oficial de Galicia
núm. 13, do 21 de xaneiro de 2020, cómpre facer a seguinte corrección:
Na páxina 3043, no punto quinto, Prazo de presentación de solicitudes, onde di: «Un mes desde o día seguinte ao da publicación da Orde do 26 de decembro de 2019 no
Diario Oficial de Galicia
», debe dicir: «Catro meses desde o día seguinte ao da publicación da Orde do 26 de decembro de 2019 no
Diario Oficial de Galicia
».
RESOLUCIÓN do 20 de xaneiro de 2020, da Secretaría Xeral Técnica da Consellería de Presidencia, Administracións Públicas e Xustiza, pola que se dá publicidade aos convenios de colaboración subscritos no terceiro cuadrimestre do ano 2019.
Vicepresidencia e Consellería de Presidencia, Administracións Públicas e Xustiza — III. Outras disposicións — 27/02/2020

O artigo 15.2 da Lei 1/2016, do 18 de xaneiro, de transparencia e bo goberno, establece que cada consellería ou entidade terá que remitir para a súa publicación no
Diario Oficial de Galicia
unha relación dos convenios subscritos referida ao cuadrimestre anterior, para os efectos de cumprir coas obrigas legais fixadas.
En consecuencia, e para dar cumprimento a esa obriga,
Artigo 1
Darlle publicidade á relación dos convenios subscritos pola Vicepresidencia e Consellería de Presidencia, Administracións Públicas e Xustiza nos meses de setembro, outubro, novembro e decembro do ano 2019, que se incorpora como anexo I a esta resolución.
Artigo 2
Darlle publicidade á relación dos convenios subscritos pola Vicepresidencia e Consellería de Presidencia, Administracións Públicas e Xustiza nos meses de xuño, xullo e agosto do ano 2019, que se incorpora como anexo II a esta resolución.
Santiago de Compostela, 20 de xaneiro de 2020
CORRECCIÓN DE ERROS. Decreto 7/2020, do 9 de xaneiro, de inspección ambiental de Galicia.
Consellería de Medio Ambiente, Territorio e Vivenda — I. Disposicións xerais — 04/02/2020

Advertido erro no referido decreto, na versión en castelán, publicado no Diario Oficial de Galicia núm. 18, do 28 de xaneiro de 2020.
Faise a corrección na versión do DOG neste idioma. Tal corrección non procede no texto en galego.
RESOLUCIÓN do 14 de maio de 2020 pola que se dá publicidade da relación de persoas beneficiarias e importes das axudas de agroambiente e clima (submedida 10.1) e de agricultura ecolóxica (submedidas 11.1 e 11.2) solicitadas ao abeiro da Orde do 22 de xaneiro de 2019.
Fondo Galego de Garantía Agraria — III. Outras disposicións — 27/05/2020

Mediante a Orde do 22 de xaneiro de 2019 (DOG núm. 22, do 31 de xaneiro) a Consellería do Medio Rural regulou a aplicación dos pagamentos directos á agricultura e á gandaría e as axudas ao desenvolvemento rural suxeitas ao sistema integrado de xestión e control.
O artigo 28 da citada orde dispón que as resolucións poderán ser notificadas de acordo co establecido no artigo 45 de la Lei 39/2015, do 1 de outubro, do procedemento administrativo común das administracións públicas. De conformidade co establecido no dito artigo, a notificación realizarase mediante a publicación no
Diario Oficial de Galicia
.
Por outra banda, de conformidade co artigo 7.1 da Lei 9/2007, do 13 de xuño, de subvencións de Galicia, e o Decreto 7/2014, do 16 de xaneiro, polo que se aprobaron os estatutos do organismo autónomo Fondo Galego de Garantía Agraria (en diante, Fogga), atribuíuse á Dirección do Fogga a potestade de resolver os procedementos de concesión de axudas que se tramiten no ámbito das súas competencias.
Primeiro. Facer pública na web do Fogga a relación de persoas beneficiarias e importes das axudas de agroambiente e clima (submedida 10.1) e de agricultura ecolóxica (submedidas 11.1 e 11.2) ao abeiro da Orde do 22 de xaneiro de 2019.
As persoas interesadas poden acceder á dita web na seguinte ligazón:
https://fogga.xunta.gal/
Segundo. Poñer á disposición das persoas interesadas, no portal de axudas da PAC, as resolucións completas das axudas citadas no punto primeiro.
O acceso ao dito portal poderá realizarse a través da seguinte ligazón:
https://fogga.xunta.gal/gl/pac/consultas_pac/portal_de_axudas_pac
Terceiro. Contra as citadas resolucións, que non poñen fin á vía administrativa, as persoas interesadas poderán interpoñer recurso de alzada ante o presidente do Fogga, no prazo dun mes contado desde o día seguinte ao da publicación desta resolución, consonte o disposto nos artigos 121 e 122 da Lei 39/2015, do 1 de outubro, do procedemento administrativo común das administracións públicas. O prazo de interposición concluirá o mesmo día desta publicación no mes de vencemento, de conformidade co artigo 30.4 da Lei 39/2015, do 1 de outubro.
Santiago de Compostela, 14 de maio de 2020